ISETHULO

Ngabe zike zibe khona yini izikhathi lapho uke ufise khona, uma ubukele umabonakude noma ifilimu e-cinema, ukuthi sengathi nawe ungake ube ngomunye walabo badlali bale midlalo abanekhono noma mhlawumbe ufise ukuba sengathi ungaba wumdlali othile odumile ojwayele ukumbona kumabonakude? Ngesinye isikhathi uke uthule uzibone usuyilelo qhawe elisuke lisendabeni ethile edlalwayo phambi kwakho. Lapho sekunguwena oliqhawe elidubula izigilamkhuba bese uhlenga labo abebethunjiwe; uzibone sekunguwe ozithola usungungwe abesifazane abahle bonke bekhala ngawe; uzibone bonke abantu sebekungungile befuna ukuthi ubasayinele ama-autograph, uthole wonke umuntu esekufuna ikheli lakho le-imeyili. Kusebusuku uhleli ubuka uhlelo oluthile lukamabonakude lapho kuxoxwa khona nosaziwayo othile. Kanjalo nalapho futhi ufisa ukuba sengathi uwena lowo izwe elikubukayo; futhi uhalela ukuthi sengathi kungabe kukhulunywa nawe ukuze wonke umuntu akuzwe ukhuluma kucelwa ukuba uveze ilaka lakho nombono wakho ngezinto ezenzekayo emhlabeni. Noma ake sithi nje ekuseni kusa uzivulela iphephandaba maqondana nalapho likhuluma khona ngezamabhizinisi, usufunda ikhlamu ethile ebhalwe ngosomabhizinisi osemncane ogxile emkhakheni wezamakhompyutha noma-IT osedlondlobale ngale ndlela yokuthi izinhlelo zakhe zigcwele umhlaba wonke manje. Khona manjalo usuyazicabangela nje yize ungathandisisi kahle kodwa usufikelwa wumqondo othi: Cha, ushayile lo mlisa! Uyazi nami ngifuna ukufana naye.

Le ncwajana ikumema ukuba ufunde iBhayibheli ukuze uthole izindaba elikutshela zona mayelana nabantu abathile abakhethekile. Abantu badlala indima ebalulekile eBhayibhelini lonkana. Abanye abantu babesondelene benobudlelwano obuhle kakhulu noNkulunkulu, kanti abanye bamfulathela uNkulunkulu benza ukungalungi. Ngezinye izikhathi babelwa noNkulunkulu. Laba kwakungabantu ababengefani, benezimo eziningi ezahlukene futhi behlukile, abantu ababebhekene nezimo ezehlukile zempilo. Kanti kumuntu ngamunye kulaba, uNkulunkulu wazibonakalisa ngezikhathi nangezimo ezahlukene zempilo. Kanti uNkulunkulu wayesebenza ezimpilweni zalaba bantu ngabanye. Phakathi kwamakhasi eZwi likaNkulunkulu elimangalisayo, wena uzothola ukuthi: Yimina-ke lowo! Ngiyindoda! Kanti futhi uNkulunkulu uyasebenza nasempilweni yami nami!

Hlanganyela nathi uze sizohlangana nabantu esibathola eBhayibhelini.

UPHILA EBUDLELWANENI NONKULUNKULU

Into ebaluleke kakhulu ngokuba yindoda yangempela ukuba nobudlelwano noNkulunkulu. Ayikwesabi ukuvuma ukuthi iyamdinga uMdali wayo. Njengomuntu kaNkulunkulu, imthanda ngendlela emangalisayo uNkulunkulu noyisizinda sakho konke okuthinta impilo yakhe.

Bese wena uthola ukuthi: Ngiyindoda!

Impilo yakhe ishintsha kakhulu ngemuva kokwamukela uJesu

Wangena eJeriko, wadabula khona. Bheka, kwakukhona indoda, igama layo linguZakewu, ingumthelisi omkhulu, icebile. Yayifuna ukumbona uJesu ukuthi ungubani; yahluleka ngenxa yesixuku, ngokuba yayimfushane. Yagijimela phambili, yakhwela emthombeni ukuba imbone, ngokuba ebezakudlula ngakhona.

Esefikile uJesu kuleyo ndawo wabheka phezulu, wathi kuyo: “Zakewu, shesha wehle, ngokuba namuhla ngimelwe ukuhlala endlini yakho.” Washesha wehla, wamamukela ngokuthokoza.

Kuthe bekubona, bakhonona bonke, bathi: “Uye kungenisa kwandoda eyisoni.”

Kodwa uZakewu wasukuma, wathi eNkosini: “Bheka, Nkosi, ngipha abampofu inxenye yempahla yami; kuthi uma ngimaphucile umuntu into ngamacebo, ngiyibuyisa iphindwe kane.”

UJesu wathi kuye: “Namuhla insindiso ifikile kule ndlu, lokhu naye eyindodana ka-Abrahama. Ngokuba iNdodana yomuntu ize ukufuna nokusindisa okulahlekileyo.”

NgokukaLuka 19:1-10

Uyakhula ngokukamoya njengalokhu efunda ezindla ngeZwi

Umhlabeleli uhlabelela ngothando lwakhe lweZwi likaNkulunkulu.

Ngiyawuthanda umthetho wakho kangaka.

Usuku lonke ngizindla ngawo.

Ngemiyalo yakho ngiyahlakanipha kunezitha zami,

ngokuba inami kuze kube phakade.

Ngiyaqonda kunabo bonke abangifundisayo,

ngokuba ngizindla ngobufakazi bakho.

Nginokuqonda kunabadala,

ngokuba ngigcina iziyalezo zakho.

Ngiyazinqanda izinyawo zami ezindleleni zonke zokubi,

ukuze ngigcine izwi lakho.

Ezahlulelweni zakho angichezuki,

ngokuba wena uyangifundisa.

Amnandi kangaka amazwi akho ekunambitheni kwami;

adlula izinyosi emlonyeni wami.

Ngeziyalezo zakho ngiyathola ukuqonda;

ngalokho ngiyazonda zonke izindlela zamanga.

Izwi lakho liyisibani ezinyaweni zami

nokukhanya endleleni yami.

Ngifungile;

ukulonda izahlulelo zakho ezilungileyo ngakugcina.Ngiyahlupheka kakhulu;

Jehova, ngiphilise ngokwezwi lakho.

Jehova, yamukela iminikelo yesihle yomlomo wami,

ungifundise izahlulelo zakho:

Umphefumulo wami usesandleni sami njalo;

nokho umthetho wakho angiwukhohlwa.

Ababi bangibekele ugibe,

kepha angiduki eziyalezweni zakho.

Ngidlile ifa lobufakazi bakho kuze kube phakade,

ngokuba kuyintokozo yenhliziyo yami.

Ngithobisile inhliziyo yami ukwenza izimiso zakho njalo,

yebo, kuze kube sekupheleni.

Ngiyabazonda abanhliziyo mbili,

kepha umthetho wakho ngiyawuthanda.

AmaHubo 119:97-113

Ukhuleka ngokuzinikela ngokungenamibandela

UDaniyeli waqhubeka nokuhlala njalo ekhuleka, naphezu kokuba umbhalo wawusulotshiwe nowawunqabela ukukhonzwa kwanoma yini noma omunye umuntu ngaphandle kwenkosi.

UDaniyeli esekwazi ukuthi umbhalo ulotshiwe, wangena endlini yakhe amafasitele ekamelo lakhe ayevulekile ebhekisa eJerusalema waguqa ngamadolo kathathu ngosuku, wakhuleka, wabonga uNkulunkulu wakhe, njengalokho enzile kuqala. Ayesebuthana lawo madoda, amfumana uDaniyeli ekhuleka, enxusa kuNkulunkulu wakhe. Asondela, akhuluma phambi kwenkosi ngesiyalezo senkosi.

UDaniyeli 6:10-12a

Uzinikela ekutheni kwenzeke intando kaNkulunkulu ngempilo yakhe

Ukuzalwa kukaJesu Kristu kwaba nje: unina uMariya esemiselwe uJosefa, bengakahlangani wafunyanwa ekhulelwe ngoMoya oNgcwele. Kepha uJosefa indoda yakhe engumuntu olungileyo, engathandi ukumthela ihlazo, wayefuna ukumlahla ngasese.

Esazindla ngalokho, bheka, ingelosi yeNkosi yabonakala kuye ngephupho, ithi: “Josefa, ndodana kaDavide, ungesabi ukumthatha uMariya umkakho, ngokuba lokho akukhulelweyo kungoMoya oNgcwele. Uzakuzala indodana, uyiqambe igama lokuthi uJesu, ngokuba nguye oyakusindisa abantu bakhe ezonweni zabo.”

UJosefa esevukile ebuthongweni wenza njengalokho imyalile ingelosi yeNkosi, wamthatha umkakhe; akaze aya kuye, waze wazibula ngendodana; wayiqamba igama lokuthi uJesu.

NgokukaMathewu 1:18-21,24-25

Unikela impilo yakhe eNkosini

U-Enoke wayehamba noNkulunkulu; kepha wayesengasekho nje, ngokuba uNkulunkulu wamthabatha.

UGenesise 5:24

Ngokukholwa u-Enoke wathathwa, ukuze angaboni ukufa, akabe esafunyanwa, ngokuba uNkulunkulu wayemthabathile. Ngokuba engakathathwa ufakazelwe ukuthi wayethokozisa uNkulunkulu.

KumaHeberu 11:5

Akaziqondi ngaso sonke isikhathi izindlela zikaNkulunkulu

Wayeyindoda enjalo-ke uGideyoni waseBhayibhelini:

MoIngelosi kaJehova yabonakala kuye, yathi kuye: “UJehova unawe wena qhawe elinamandla.”

UGideyoni wathi kuyo: “O nkosi yami, uma uJehova enathi, konke lokhu kusehlele ngani na? Ziphi izimangaliso zakhe abasitshela ngazo obaba, bathi: ‘UJehova akasikhuphulanga eGibithe na?’ Kepha manje uJehova usilahlile, wasinikela esandleni sakwaMidiyani.”

AbAhluleli 6:12-13

Naphezu kwezinkinga empilweni yakhe, uhlala ngaso sonke isikhathi ebheke kuNkulunkulu ukuthi amnike amandla

Noma umkhiwane ungakhahleli,

kungabikho izithelo emvinini,

umsebenzi womnqumo uphuthe,

amasimu angavezi ukudla,

izimvu zinqunywe esibayeni,

kungabikho nkomo ezibayeni,

nokho mina ngiyakuthokoza ngoJehova,

ngijabulele uNkulunkulu wokusindiswa kwami.

UJehova, iNkosi yami,

ungamandla ami,

wenza izinyawo zami zibe njengezezindluzelekazi,

angenze ukuba ngihambe ezindaweni zami eziphakemeyo.

UHabakuki 3:17-19a

Ngezinye izikhathi uyangabaza

Ngezinye izikhathi akanakho ukukholwa, njengomfundi uTomase, owayenenkinga yokukholwa ukuthi uJesu wayesevukile kwabafileyo.

Kepha uTomase, omunye kwabayishumi nambili, othiwa uDidimu, wayengekho kubo mhla efika uJesu. Ngakho-ke abanye abafundi bathi kuye: “Siyibonile iNkosi.”

Kepha wathi kubo: “Uma ngingaboni ezandleni zayo inxeba lezipikili, ngifake umunwe wami enxebeni lezipikili, ngifake isandla sami ohlangothini lwayo, angisoze ngakholwa.”

Emva kwezinsuku eziyisishiyagalombili abafundi bakhe babesendlini futhi, uTomase enabo. UJesu wafika iminyango ivaliwe, wema phakathi kwabo, wathi: “Ukuthula makube kinina.” Wayesethi kuTomase: “Zisa lapha umunwe wakho, ubone izandla zami; zisa isandla sakho, usifake ohlangothini lwami; ungabi ngongakholwayo kodwa okholwayo.”

UTomase waphendula, wathi kuye: “Nkosi yami, Nkulunkulu wami!”

UJesu wathi kuye: “Ngokuba ungibonile, ukholiwe na? Babusisiwe abakholwa bengabonanga.”

NgokukaJohane 20:24-29

Ngezinye izikhathi uba namahloni uma kufanele avume ukuthi uyamazi uJesu

Kepha uPetru wayehlezi ngaphandle egcekeni; kweza kuye intombazana, yathi: “Nawe ubunoJesu waseGalile.”

Kodwa waphika phambi kwabo bonke, wathi: “Angikwazi lokhu okushoyo.”

Kwathi esephumele esangweni, enye intombazana yambona, yathi kwababe lapho: “Lona ubenoJesu waseNazaretha.”

Waphika futhi ngokufunga, wathi: “Angimazi lowo muntu.”

Emva kwesikhashana ababemi khona basondela, bathi kuPetru: “Nempela nawe ungomunye wabo, ngokuba nokukhuluma kwakho kuyakudalula.”

Khona waqala ukuthuka nokufunga, wathi: “Angimazi lowo muntu.

Masinyane lase likhala iqhude. UPetru wayesekhumbula izwi likaJesu abelishilo lokuthi: “Iqhude lingakakhali, uzakungiphika kathathu.” Waphumela phandle, wakhala kamunyu.

NgokukaMathewu 26:69-75

Ngezinye izikhathi uyakhubeka naye …

Emva komnyaka ngesikhathi sokuhlasela kwamakhosi uDavide wamthuma uJowabe nezinceku zakhe zinaye kanye no-Israyeli wonke, babachitha abantwana bakwa-Amoni, bavimbezela iRaba; kepha uDavide wahlala eJerusalema.

Kwathi kusihlwa uDavide wavuka embhedeni, wahamba ophahleni lwendlu yenkosi, wabona esesophahleni owesifazane egeza; owesifazane wayemuhle kakhulu, ebukeka. UDavide wathuma wabuza ngalowo wesifazane. Omunye wathi: “Lowo akasiye uBati Sheba yini, indodakazi ka-Eliyamu, umka-Uriya umHeti, na?” UDavide wathuma izithunywa, wamthatha; wangena kuye, walala naye, ngokuba wayesehlambulukile yena ekungcoleni kwakhe; wabuyela ekhaya. Owesifazane wamitha, wathuma wamtshela uDavide, wathi: “Ngikhulelwe.”

2 uSamuweli 11:1-5

Uyabuya uza eNkosini bese ethola intethelelo

UNkulunkulu umnika ithuba lokuqala kabusha, uphinda uba nokuthokoza futhi.

Ngihawukele, Nkulunkulu,

ngokomusa wakho;

yesula iziphambeko zami ngokobubele bakho obukhulu.

Ngigezisise ebubini bami,

ungihlanze esonweni sami.

Ngokuba ngiyazazi iziphambeko zami;

isono sami siphambi kwami njalo.

Ngonile kuwe wena wedwa,

ngakwenza okubi emehlweni akho,

ukuze uthiwe ulungile ekukhulumeni kwakho,

uchache ekwahluleleni kwakho.

Bheka, ngazalelwa ebubini,

umame wangithabatha esonweni.

Bheka, uthanda iqiniso

ngaphakathi enhliziyweni;

wongifundisa ukuhlakanipha ekujuleni kwenhliziyo.

Ngihlanze ngehisopi, ngihlambuluke;

ngigeze, ngibe mhlophe kuneqhwa.

Ngizwise intokozo nenjabulo,

ukuze ethabe amathambo owachobozileyo.

Fihla ubuso bakho ezonweni zami,

wesule zonke izenzo zami ezimbi.

Nkulunkulu, dala kimi inhliziyo ehlanzekileyo,

uvuse umoya oqinileyo phakathi kwami.

Ungangilahli ebusweni bakho,

ungangemuki uMoya wakho oNgcwele.

Buyisela kimi ukuthokoza kwensindiso yakho,

ungiphase ngomoya ovumayo.

Khona ngiyakufundisa abaphambukayo izindlela zakho;

nezoni ziyakuphendukela kuwe.

Ngikhulule ecaleni legazi, Nkulunkulu,

Nkulunkulu wensindiso yami.

Khona ulimi lwami luyakuhubela ukulunga kwakho.

Nkosi, vula izindebe zami,

ukuze umlomo wami ulande ngodumo lwakho.

Ngokuba awuwuthandi umhlatshelo;

noma bengizakukunika umnikelo wokushiswa,

ubungayikuthokoza ngawo.

Iminikelo kaNkulunkulu ingumoya owaphukileyo;

inhliziyo eyaphukileyo nedabukileyo,

Nkulunkulu, awuyikuyidelela.

Lenzele iSiyoni okuhle ngokomusa wakho,

uzakhe izingange zaseJerusalema.

Khona uyakuyijabulela iminikelo yokulunga eshiswayo neshiswa yonke;

khona bayakunikela ngezinkunzi phezu kwe-altare lakho.

AmaHubo 51:1-19

UPHILISANA KAHLE NABANYE ABANTU

Akasiyona inkomo edla eyodwa. Uhlalisene nabanye abantu. Ubudlelwano anabo nomuntu ngamunye behlukile futhi ubudlelwano ngabunye budinga okuthile kuye.

Bese wena uthola ukuthi: Ngiyindoda!

Ungumyeni

Yena nomkakhe bangabangani

UJehova uNkulunkulu wathi: “Akukuhle ukuba umuntu ahlale yedwa. Ngizakumenzela umsizi onjengaye.”

UJehova uNkulunkulu wabumba ngomhlabathi zonke izilwane zasendle nezinyoni zonke zezulu, waziyisa kumuntu ukuba abone ukuthi umuntu angaziqamba ngokuthini, ukuze kuthi, njengalokhu umuntu eziqamba zonke izilwane eziphilayo, lokhu kube ngamagama azo. Umuntu waziqamba amagama zonke izinkomo, nezinyoni zezulu, nezilwane zasendle. Kepha umuntu akatholelwanga umsizi onjengaye. UJehova uNkulunkulu wamehlisela umuntu ubuthongo obunzima, walala; wayesethatha olunye lwezimbambo zakhe, wavala indawo ngenyama. UJehova uNkulunkulu wakha owesifazane ngobambo abeluthathile kumuntu, wamyisa kumuntu.

Wayesethi umuntu: “Lo useyithambo lamathambo ami nenyama yenyama yami; uyakubizwa ngokuthi indodakazi, ngokuba uthathwe endodeni.”

Ngalokho indoda iyakushiya uyise nonina, inamathele kumkayo; bayakuba nyamanye.

UGenesise 2:18-24

Umthanda kakhulu umkakhe

U-Isaka wamngenisa etendeni likanina uSara, wamthatha uRebeka, wabangumkakhe; wamthanda; u-Isaka wayeseduduzeka emva kokufa kukanina.

UGenesise 24:67

UJakobe wayemthanda kakhulu uRaheli kangangokuthi wayezimisele ukusebenzela umukhwe wakhe iminyaka eyisikhombisa ukuze akwazi ukushada naye.

UJakobe wayesesebenzela uRaheli iminyaka eyisikhombisa; yayisemehlweni akhe njengezinsuku eziyingcosana nje ngenxa yokumthanda kwakhe.

UGenesise 29:20

Umkakhe uyinkosikazi enhle kunawo wonke kuye

Njengomnduze phakathi kwameva,

sinjalo isithandwa sami phakathi kwezintombi.

IsiHlabelelo seziHlabelelo 2:2

Uyamncoma futhi uyamkhuthaza

Bheka, umuhle, sithandwa sami!

Bheka, umuhle!

Unamehlo amajuba.

IsiHlabelelo seziHlabelelo 1:15

Zinhle kangakanani izinyawo zakho

ezicathulweni zazo,

wena ndodakazi yesikhulu!

Amathanga akho ayizindilinga anjengemihlobiso,

umsebenzi wezandla zengcweti.

Inkaba yakho ingumkhele oncweliweyo,

ongasweli iwayini elixutshanisiweyo;

isisu sakho siyinqwaba kakolweni,

ibiyelwe ngeminduze.

Amabele akho amabili anjengezixhumu ezimbili

ezingamawele ensephe.

Intamo yakho injengoMbhoshongo woPhondo lweNdlovu;

amehlo akho angamachibi aseHeshiboni

ngasesangweni laseBati Rabimi;

impumulo yakho injengombhoshongo waseLebanoni

obhekene neDamaseku.

Ikhanda lakho kuwe linjengeKarmeli,

nomyeko wekhanda lakho unjengokububende;

kuboshiwe inkosi ngesiyendane.

IsiHlabelelo seziHlabelelo 7:1-5

Uthokozela ukuba ndawonye nomkakhe

Umuhle, umnandi kangakanani

wena othandwa ngenjabulo!

Isimo sakho siyisundu,

namabele akho omabili anjengamahlukuzo.

Ngathi: “Ngiyakukhwela esundwini,

ngibambe amagatsha alo.”

IsiHlabelelo seziHlabelelo 7:6-8a

Bobabili, bayafudumezana, bafeze izinhloso zabo zangokwenyama

Kepha ngenxa yobufebe akube yilowo nalowo abe nowakhe umfazi, nalowo wesifazane abe neyakhe indoda. Indoda ayinike umfazi okumfaneleyo; nomfazi enze njalo endodeni. Umfazi kanamandla phezu kowakhe umzimba, kodwa yindoda enawo; kanjalo nayo indoda ayinamandla phezu kowayo umzimba, kodwa ngumfazi onawo. Ningagodlelani, kuphela kube ngokwesikhathi ngokuvumelana ukuba nithole ithuba lokukhuleka, nibuye nibe ndawonye, ukuze uSathane anganiyengi ngokungazibambi kwenu.

1 kwabaseKorinte 7:2-5

Wethembekile kumkakhe

Uthando lokuzinikela lukaKristu kanye nokwethembeka kwibandla lakhe yisona sibonelo asilandelayo emshadweni wakhe.

Madoda, thandani omkenu, njengalokho noKristu ulithandile ibandla, wazinikela ngenxa yalo.

Kanjalo amadoda afanele ukuthanda omkawo njengemizimba yawo. Othanda umkakhe uzithanda yena. Ngokuba akakho owake wazonda eyakhe inyama, kepha uyayondla, ayiphathe kahle, njengalokhu noKristu enza kulo ibandla; ngokuba singamalungu omzimba wakhe. Ngenxa yalokho umuntu uyakushiya uyise nonina, anamathele kumkakhe; labo ababili bayakuba nyamanye. Le mfihlakalo inkulu, kepha ngikhuluma ngoKristu nebandla. Nani-ke, yilowo nalowo makathande umkakhe njengokuba ezithanda yena.

Kwabase-Efesu 5:25,28-33a

Ungubaba wabantwana bakhe

Yena kanye nomndeni wakhe bakhonza uNkulunkulu

Lowo muntu u-Elkana wenyuka kanye nendlu yakhe ukuyonikela kuJehova umhlatshelo weminyaka nesithembiso sakhe. Kepha uHana akenyukanga, ngokuba wathi kumyeni wakhe: “Hhayi aze alunyulwe umntwana; khona ngiyakumyisa ukuba abonakale phambi kukaJehova, ahlale khona njalo.”

1 uSamuweli 1:21-22

Ukhuluma nabantwana bakhe nsuku zonke ngoNkulunkulu

“Yizwa, Israyeli: uJehova uNkulunkulu wethu, uJehova, munye; wothanda uJehova uNkulunkulu wakho ngayo yonke inhliziyo yakho, nangawo wonke umphefumulo wakho, nangawo onke amandla akho. Lawa mazwi engikuyala ngawo namuhla ayakuba senhliziyweni yakho, ubafundise impela wona abantwana bakho, uwakhulume lapho uhlezi endlini yakho, nalapho uhamba endleleni, nalapho ulala, nalapho uvuka. Uyakuwabopha abe luphawu esandleni sakho, abe yisikhumbuzo phakathi kwamehlo akho. Wowaloba ezinsikeni zomnyango wendlu yakho nasemasangweni akho.”

UDuteronomi 6:4-9

Ufisa ukuthi abantwana bakhe bahlale bethembekile kuNkulunkulu

UJobe wayefuna ukuba abantwana bakhe babe nobudlelwano obuhle noNkulunkulu.

Amadodana akhe ayehamba enza idili endlini yaleyo naleyo ngosuku lwayo; ayesethuma ebiza odadewabo abathathu ukuba badle, baphuze nawo. Kwathi lapho seziphelile izinsuku zedili lawo, uJobe wathuma wawangcwelisa, wavuka ekuseni, wanikela ngeminikelo yokushiswa njengomumo wawo onke; ngokuba uJobe wathi: “Mhlawumbe amadodana ami onile, amthukile uNkulunkulu ezinhliziyweni zawo.”

UJobe 1:4-5

Ufundisa abantwana bakhe ukuthi bamethembe uNkulunkulu

Abaphilayo,

abaphilayo bayakubonga njengami namuhla;

uyise uyabazisa abantwana ukuthembeka kwakho.

U-Isaya 38:19

Uphatha abantwana bakhe ngokuhlakanipha

Nani boyise, ningabathukuthelisi abantwana benu, kodwa nibondle ngokuyala nangokuqondisa kweNkosi.

Kwabase-Efesu 6:4

Ufundisa abantwana bakhe ukuthi bazithobe bahloniphe

Ndodana yami,

yizwa ukulaya kukayihlo,

ungawushiyi umthetho kanyoko,

ngokuba kuyakuba ngumqhele omuhle wekhanda lakho,

nemigexo entanyeni yakho.

IzAga 1:8-9

Wamukela abantwana bakhe beyilokhu abayikho

Boyise, ningabathukuthelisi abantwana benu ukuba bangadangali.

KwabaseKolose 3:21

Uyaqhubeka nokuthanda abantwana bakhe yize bengenza amaphutha bamlimaze kakhulu

U-Abisalomu wabulala umfowabo u-Amnoni ukuze aziphindiselele kuye. Ubaba wabo, inkosi uDavide wakhubeka kakhulu uma ezwa ngalokhu.

Kwathi besesendleleni, kwafika izwi kuDavide, lithi: “U-Abisalomu ubulele onke amadodana enkosi, akusalanga neyodwa yawo.” Inkosi yayisisuka, yaklebhula izingubo zayo, yalala emhlabathini, nazo zonke izinceku zema lapho, izingubo zazo ziklebhukile.

UJonadaba indodana kaShimeya umfowabo kaDavide waphendula wathi: “Inkosi yami mayingathi babulele izinsizwa zonke, amadodana enkosi, lokhu ngu-Amnoni yedwa ofileyo; ngokuba lokho kwakunqunyiwe ngomlomo ka-Abisalomu kusukela kulolo suku aphoqa ngalo udadewabo uTamari. Ngalokho inkosi yami, inkosi, mayingabeki le nto enhliziyweni yayo yokuthi onke amadodana enkosi afile, ngokuba ngu-Amnoni yedwa ofileyo.”

Kepha u-Abisalomu wabaleka.

2 uSamuweli 13:30-34a

Naphezu kobuhlungu indodana yakhe engu-Abisalomu eyayimzwise bona, uDavide wayesayithanda.

UJowabe indodana kaSeruya wayeseqonda ukuthi inhliziyo yenkosi iku-Abisalomu.

2 uSamuweli 14:1

Inkosi yabayaleza oJowabe no-Abishayi no-Ithayi, yathi: “Anoyiphatha kahle insizwa ngenxa yami, ngisho u-Abisalomu.” Bonke abantu bezwa, lapho inkosi iyaleza zonke izinduna ngo-Abisalomu.

2 uSamuweli 18:5

Ngesinye isikhathi uyehluleka ukukhulisa abantwana bakhe ngendlela efanele

Amadodana ka-Eli, umpristi, ayezisebenzisa kabi ngezindlela ezahlukene izikhundla zawo zokuba ngabapristi. Zonke iziyalo zikababa wabo zaziwela emhlabathini oqinileyo.

U-Eli wayesemdala kakhulu, wezwa konke amadodana akhe akwenzayo ku-Israyeli wonke, nokuthi ayelala nabesifazane ababekhonza ngasemnyango wetende lokuhlangana. Wathi kuwo: “Nenzelani izinto ezinjalo na? Ngokuba ngiyezwa imisebenzi yenu emibi kubo bonke laba bantu. Hhayi, madodana ami, akusilo izwi elihle engilizwayo lenekwa ngabantu bakaJehova. Uma umuntu ona kumuntu, uNkulunkulu uyakumahlulela, kepha uma umuntu ona kuJehova, uyakulanyulelwa ngubani na?” Kodwa awalalelanga izwi likayise.

1 uSamuweli 2:22-25a

Ungumukhwe

Unakekela impilo yomkhwenyana wendodakazi yakhe futhi umnika izeluleko ezakhayo.

UMose wayesemlandisa umukhwe wakhe konke uJehova abekwenzile kuFaro nakubo abaseGibithe ngenxa ka-Israyeli, konke ukushikashikeka okwabehlela endleleni, nokuthi uJehova wabophula.

UJetiro wathokoza ngakho konke okuhle uJehova akwenzile ku-Israyeli, ebophulile esandleni sabaseGibithe. Wathi uJetiro: “Makabongwe uJehova onophulile esandleni sabaseGibithe nasesandleni sikaFaro, ebophulile abantu phansi kwesandla sabaseGibithe.

U-Eksodusi 18:8-10

“Kalokhu lalela izwi lami, ngikululeke, uNkulunkulu abe nawe; ngithi: ‘Yiba ngumkhulumeli wabantu phambi kukaNkulunkulu, ulethe izindaba kuNkulunkulu.”

U-Eksodusi 18:19

Nakuba kunjalo, kepha uvumela umkhwenyana wakwakhe ukuthi aziphilele impilo yakhe futhi unobudlelwano obuhle naye.

Wayesehamba uMose, wabuyela kuJetiro umukhwe wakhe, wathi kuye: “Ake ngihambe, ngibuyele kubafowethu abaseGibithe, ngize ngibone ukuthi basekhona yini.”

UJetiro wathi kuMose: “Hamba nokuthula.”

U-Eksodusi 4:18

Ungumkhwenyana

Uyamhlonipha umukhwe wakhe futhi unobudlelwano obuhle naye.

UJetiro umukhwe kaMose wafika namadodana akhe nomkakhe kuMose ehlane, lapho wayemise khona ngasentabeni kaNkulunkulu. Wathi kuMose: “Mina mukhwe wakho uJetiro ngize kuwe, kanye nomkakho, namadodana akhe omabili enaye.”

UMose waphuma ukumhlangabeza umukhwe wakhe, wamkhothamela, wamanga; babuzana impilo, bangena etendeni. UMose wayesemlandisa umukhwe wakhe konke uJehova abekwenzile kuFaro nakubo abaseGibithe ngenxa ka-Israyeli, konke ukushikashikeka okwabehlela endleleni, nokuthi uJehova wabophula.

UJetiro wathokoza ngakho konke okuhle uJehova akwenzile ku-Israyeli, ebophulile esandleni sabaseGibithe. Wathi uJetiro: “Makabongwe uJehova onophulile esandleni sabaseGibithe nasesandleni sikaFaro, ebophulile abantu phansi kwesandla sabaseGibithe. Kalokhu ngiyazi ukuthi uJehova mkhulu kunabo bonke onkulunkulu, yebo, kulokhu ababebagabisela ngakho.”

U-Eksodusi 18:5-11

Ungumngani othembekile

Umngane uthanda ngezikhathi zonke,

nomzalwane uzalwa ekuhluphekeni.

IzAga 17:17

Ukhulekela abangani bakhe

Kwathi lapho uJehova esekhulumile lawo mazwi kuJobe, uJehova wathi ku-Elifazi umThemani: “Intukuthelo yami iyavuthela wena nabangane bakho ababili, ngokuba anikhulumanga okulungileyo ngami njengenceku yami uJobe. Ngalokho zithatheleni izinkunzi eziyisikhombisa nezinqama eziyisikhombisa, niye encekwini yami uJobe, nizinikelele ngazo zibe ngumnikelo wokushiswa; uJobe inceku yami uyakunikhulekela, ngokuba uma ngivuma ubuso bakhe, angiyikwenza kini njengobuwula benu, lokhu ningakhulumanga okulungileyo ngami njengenceku yami uJobe.” Base behamba u-Elifazi umThemani, noBilidadi umShuhi, noSofari umNahama, benza njengokukhuluma kukaJehova kubo; uJehova wavuma-ke ubuso bukaJobe.

UJehova wambuyisa uJobe ekuhluphekeni, lapho ekhulekela abangane bakhe; wenezela kukho konke uJobe ayenakho ngokukuphinda kabili.

UJobe 42:7-10

Unomoya omuhle kubangani bakhe

Insimbi ilola insimbi,

nomuntu ubuso bomunye.

IzAga 27:17

Wehlukanisile

Nakuba ziziningi izinto ezehlukanisa abantu, kepha akukho nakunye okungasehlukanisa nothando lukaNkulunkulu.

Ngubani ozakumangalela abakhethiweyo bakaNkulunkulu na? UNkulunkulu ungolungisisayo; ngubani olahlayo na? UKristu Jesu owafayo, yebo impela, owavuswa kwabafileyo, ongakwesokunene sikaNkulunkulu, nguyena osinxuselayo. Ngubani ozakusahlukanisa nothando lukaKristu na?

Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla, nakuphakama, nakujula, nanto enye edaliweyo akuyikuba namandla okusahlukanisa nothando lukaNkulunkulu olukuKristu Jesu iNkosi yethu.

KwabaseRoma 8:33-35a,38-39

USEBUDLELWANENI NAYE UQOBO LWAKHE

Izinsuku zonke uyazi ngezidingo zakhe zangokwenyama nezangokomoya. Uyakuqonda ukuthi uNkulunkulu ubukhathalele ubudoda bakhe bonke.

Bese wena uthola ukuthi: Ngiyindoda!

Uyakuqonda ukuthi wakhiwe ngomfanekiso kaNkulunkulu

UNkulunkulu wamdala umuntu ngomfanekiso wakhe; wamdala ngomfanekiso kaNkulunkulu; wabadala owesilisa nowesifazane.

UGenesise 1:27

Ulwela ukubonakalisa umfanekiso kaNkulunkulu ngendlela yena aphila ngayo

Ekade nihamba kukho nani, lapho nisahlezi kukho; kepha kalokhu nani manilahle konke lokho, ulaka, nokuthukuthela, nobubi, nokuhlambalaza, nokukhuluma amahlazo aphuma emlonyeni wenu; ningaqambelani amanga, lokhu nikhumule umuntu omdala kanye nezenzo zakhe, nembethe omusha, owenziwa musha abe nokwazi ngokomfanekiso walowo owamdalayo.

KwabaseKolose 3:7-10

Uwuphatha kahle umzimba wakhe

Uyakuqonda ukuthi umzimba wakhe uyithempeli likaMoya oNgcwele futhi uwusebenzisela ukudumisa uNkulunkulu.

Balekelani ubufebe. Zonke izono azenzayo umuntu zingaphandle komzimba; kepha owenza ubufebe wona owakhe umzimba. Kepha anazi yini ukuthi umzimba wenu uyithempeli likaMoya oNgcwele okinina, enimamukele kuNkulunkulu, nokuthi anisibo abenu na? Ngokuba nathengwa ngenani elikhulu. Ngakho-ke mbongeni uNkulunkulu emzimbeni wenu.

1 kwabaseKorinte 6:18-20

Uyazi ukuthi ungokhethekile kuNkulunkulu

Kepha manje usho kanje uJehova

owakudalayo wena Jakobe,

nowakubumba wena Israyeli, uthi:

“Ungesabi ngokuba ngikuhlengile,

ngikubizile ngegama lakho;

ungowami.

Lapho udabula emanzini,

mina nginawe;

nasemifuleni, ayiyikukukhukhula;

lapho uhamba emlilweni, awuyikusha,

nelangabi aliyikukushisa.

Ngokuba nginguJehova uNkulunkulu wakho,

oNgcwele ka-Israyeli,

uMsindisi wakho.”

U-Isaya 43:1-3a

Uyazi ukuthi uNKulunkulu unenhloso ekhethekile ngaye

UNkulunkulu waqinisekisa umphrofethi uJeremiya ngenhloso eyehlukile ngempilo yakhe:

Kwafika kimi izwi likaJehova, lathi:

“Ngingakakubumbi esiswini ngakwazi;

ungakaphumi esizalweni ngakungcwelisa,

ngakubeka umprofethi ezizweni.”

Kepha ngathi: “Awu, Nkosi Jehova! Bheka, angikwazi ukukhuluma, ngokuba ngingumntwana.”

Kepha uJehova wathi kimi: “Ungasho ukuthi ungumntwana, ngokuba uyakuya kubo bonke engikuthuma kubo, nakho konke engikuyala ngakho uyakukukhuluma. Ungabesabi, ngokuba nginawe ukuba ngikophule,” usho uJehova.

UJeremiya 1:4-8

Unesiqiniseko ngenhloso yakhe

Inhloso yakhe ukudumisa uNkulunkulu ngempilo yakhe yonke.

Anazi yini ukuthi abagijima ngokuncintisana bagijima bonke, kepha munye owamukela umklomelo? Gijimani kanjalo, ukuze niwuthole. Bonke abancintisanayo bayazithiba ezintweni zonke; labo benza ukuze bathole umqhele ophelayo, kepha thina ukuze sithole ongapheliyo. Ngakho-ke mina ngiyagijima kungengokungathi kangiqondi; ngiyagadla kungengokungathi ngishaya umoya. Kodwa ngiyawutuba umzimba wami, ngiwenza isigqila, ukuba mina engishumayeza abanye ngingaliwa mina uqobo.

1 kwabaseKorinte 9:24-27

NAYE UNEMIZWA

Ukuthi yena uyindoda akusho ukuthi akuzweli kuye. Ukuzwela kwakhe yinto ongeke uyehlukanise nobudoda bakhe. Uzithokozela kakhulu izithelo zempilo. Ngezinye izikhathi, ubuya futhi ahaqwe yimizwa engemihle efana nowokuphatheka kabi, owokudangala noma owokuzenyeza.

Bese wena uthola ukuthi: Ngiyindoda!

Izwi likaNkulunkulu liyamthinta

UNehemiya owayengumbusi, no-Ezra umpristi nombhali, namaLevi ayebafundisa abantu, bathi kubantu bonke: “Lolu suku lungcwele kuJehova uNkulunkulu wenu; ningalili, ningakhali.” Ngokuba bonke abantu bakhala, lapho bezwa amazwi omthetho.

UNehemiya 8:9

Inhliziyo yakhe igcwele indumiso

Ngemuva kwezigameko ezinhle ezazimaqondana nokuzalwa kukaJohane uMbhapathizi, uyise wakhe uZakariya, wamdumisa uNkulunkulu wathi:

“Mayibongwe iNkosi,

uNkulunkulu ka-Israyeli,

ngokuba ibahambele abantu bayo,

yabenzela inkululeko.

Yasivusela uphondo lwensindiso endlini kaDavide inceku yayo,

njengalokho yakhuluma ngomlomo wabaprofethi bayo abangcwele basendulo,

insindiso ezitheni zethu nasesandleni sabo bonke abasizondayo,

ukwenzela okhokho bethu isihawu

nokukhumbula isivumelwano sayo esingcwele,

isifungo eyasifunga kubaba u-Abrahama,

ukusinika ukuba sithi sikhululiwe esandleni sezitha zethu,

siyikhonze singenakwesaba

ngobungcwele nangokulunga phambi kwayo zonke izinsuku zethu.”

NgokukaLuka 1:68-75

Uzizwa ephoxekile ngaye uqobo lwakhe

Ngesikhathi sokuma kukaJesu phambi kombusi, uPetru wayesaba wenza sengathi akamazi uJesu. Kwathi lapho ebuzwa ngokumphika kwakhe uJesu, wazizwa ephoxeke kakhulu ngesenzo sakhe.

Masinyane lase likhala iqhude. UPetru wayesekhumbula izwi likaJesu abelishilo lokuthi: “Iqhude lingakakhali, uzakungiphika kathathu.” Waphumela phandle, wakhala kamunyu.

NgokukaMathewu 26:74b-75

Ngezinye izikhathi uzibona emncinyane

Ngezinye izikhathi, kuzwakala sengathi uyimfanaye futhi akafanelwe yilutho empilweni. UMefibosheti, nowakhubazeka ngenxa yengozi ngenkathi esengumntwana omncane, wayezizwa ngale ndlela.

UMefibosheti indodana kaJonathani kaSawule wafika kuDavide, wawa ngobuso, wakhuleka. UDavide wathi: “Mefibosheti.”

Wathi: “Nansi inceku yakho.”

UDavide wayesethi kuye: “Ungesabi, ngokuba impela ngiyakukwenzela umusa ngenxa kaJonathani uyihlo, ngikubuyisele lonke izwe likayihlo uSawule, udle njalo etafuleni lami.”

Wakhuleka wathi: “Iyini inceku yakho ukuba ubheke inja efileyo njengami na?”

2 uSamuweli 9:6-8

Yize kunjalo kodwa uyabona ukuthi akudingekile ukuthi azizwe engebalulekile.

Ngokuba wena uzenzile izinso zami,

wangaluka esiswini sikamame.

Ngiyakukubonga,

ngokuba ngenziwa ngokwesabekayo nangokumangalisayo;

imisebenzi yakho iyamangalisa;

umphefumulo wami uyakwazi kahle.

Amathambo ami ayengafihlekile kuwe,

lapho ngenziwa ekusithekeni,

ngibunjwa ezindaweni ezijulileyo zomhlaba.

Amehlo akho angibona ngiseyihlule;

zonke izinsuku zami zalotshwa encwadini yakho,

zanqunywa, lungakafiki nolulodwa kuzo.

Imicabango yakho, Nkulunkulu, ingamagugu kimi;

bukhulu kangaka ubuningi bayo.

AmaHubo 139:13-17

Uzizwa engenalusizo

Ngezinye izikhathi kwenzeka izinto angeke akwazi ukuzishintsha, njengokufa kwalowo owakhe othandiweyo. Inkosi uDavide yayidabukile kakhulu uma ithola izindaba zokufa kwendodana yayo eyayingezwa engu-Abisalomu.

Inkosi yathi kumKushe: “Isahlezi kahle insizwa u-Abisalomu na?”

UmKushe wathi: “Izitha zenkosi yami, inkosi, nabo bonke abakuvukelayo ukukulimaza mababe njengaleyo nsizwa.”

Yayisidabuka kakhulu inkosi, yakhuphukela ekamelweni elingaphezu kwesango, yakhala; isahamba yathi: “Hhawu, ndodana yami Abisalomu, ndodana yami, ndodana yami Abisalomu! Sengathi nga ngifile esikhundleni sakho, Abisalomu, ndodana yami, ndodana yami!”

Kwabikelwa uJowabe ukuthi: “Bheka, inkosi iyakhala, imlilela u-Abisalomu.” Ukunqoba ngalolo suku kwaphenduka isililo kubantu bonke, ngokuba abantu bezwa kwathiwa ngalolo suku: “Inkosi idabukile ngendodana yayo.” Abantu bangena emzini ngalolo suku ngokunyenya njengabantu abanamahloni benyenya, bebalekela impi. Inkosi yamboza ubuso bayo, inkosi yakhala ngezwi elikhulu, yathi: “Hhawu, ndodana yami Abisalomu, Abisalomu, ndodana yami, ndodana yami!”

2 uSamuweli 18:32 – 19:4

Uzwa ubuhlungu bokuhlushwa

Ngalezo zinsuku uHezekiya wagula, wayephansi kokufa. Kwafika kuye u-Isaya umprofethi, indodana ka-Amose, wathi kuye: “Usho kanje uJehova, uthi: Yalela indlu yakho, ngokuba uyakufa, awuyikusinda.”

UHezekiya wayesephendulela ubuso bakhe odongeni, wakhuleka kuJehova, wathi: “Ngiyacela, Jehova: ake ukhumbule ukuthi ngihambile phambi kwakho ngeqiniso nangenhliziyo epheleleyo, ngenzile okuhle emehlweni akho.” Wayesekhala uHezekiya ngokukhala okukhulu.

Lafika ku-Isaya izwi likaJehova, lathi: “Hamba, uthi kuHezekiya: ‘Usho kanje uJehova uNkulunkulu kaDavide uyihlo, uthi: Ngizwile umkhuleko wakho, ngibonile izinyembezi zakho; ngiyakwenezela ezinsukwini zakho iminyaka eyishumi nanhlanu. Ngiyakophula wena nalo muzi esandleni senkosi yase-Asiriya, ngiwuvikele lo muzi.’ ”

U-Isaya 38:1-6

Uphatheka kabi ngenxa yezinto ezenzeka kuye

Lapho uDavide nabantu bakhe befika emzini, bheka, wawushisiwe ngomlilo; omkabo, namadodana abo, namadodakazi abo babethunjiwe. UDavide nabantu ababe naye base bedazuluka, bekhala, baze bangabe besaba namandla okukhala. NawomkaDavide bobabili babethunjiwe, o-Ahinohama waseJizreyeli no-Abigayili umkaNabali waseKarmeli. UDavide wayehlupheka kakhulu, ngokuba abantu bekhuluma ngokumkhanda ngamatshe, lokhu izinhliziyo zabo bonke abantu zazinomunyu, kwaba yilowo nalowo ngenxa yamadodana akhe namadodakazi akhe; kepha uDavide waziqinisa kuJehova uNkulunkulu wakhe.

1 uSamuweli 30:3-6

UYASEBENZA

Uyindoda enezibopho eziningi. Uzinikele emsebenzini kanye nasekhaya. Usebenzisa isikhathi esiningi kanye namandla akhe onke akha umsebenzi wakhe, kanti futhi uyasiza nasekhaya.

Bese wena uthola ukuthi: Ngiyindoda!

Uyakuqonda ukuthi uNkulunkulu umnike umyalelo wokuthi asebenze

UJehova uNkulunkulu watshala insimu e-Edene ngasempumalanga; wambeka khona umuntu amenzileyo. UJehova uNkulunkulu wahlumisa emhlabathini imithi yonke ebukekayo, emihle, edliwayo, nomuthi wokuphila phakathi nensimu, nomuthi wokwazi okuhle nokubi.

UJehova uNkulunkulu wayesemthatha umuntu, wambeka ensimini yase-Edene ukuba ayilime, ayigcine.

UGenesise 2:8-9,15

UNkulunkulu uphinda futhi amyalele ukuba anake indalo.

UNkulunkulu wababusisa; uNkulunkulu wathi kubo: “Zalani, nande, nigcwalise umhlaba, niwunqobe, nibuse phezu kwezinhlanzi zolwandle, nezinyoni zezulu, nezilwanyana ezinwabuzelayo emhlabeni.”

UGenesise 1:28

Uyakwamukela ukuthi umsebenzi uyinhlanhla

Akukho okuhle kumuntu kunalokhu kokuba adle, aphuze, abonise umphefumulo wakhe okuhle emshikashikeni wakhe, kepha nalokho ngakubona ukuthi kuvela esandleni sikaNkulunkulu. Ngokuba ngubani ongadla, ngubani ongajabula ngaphandle kwakhe na?

UmShumayeli 2:24-25

Uyazi ukuthi uNkulunkulu ulindele ukuthi asebenze kanzima

Kodwa siyaniyala, bazalwane, egameni leNkosi uJesu Kristu ukuba nizahlukanise nabazalwane bonke abahamba ngokungafanele, bengahambi ngomyalo eniwamukele kithina. Ngokuba nani niyazi ngokwenu ukuthi kufanele ukuba nisilingise kanjani, ngokuba asihambanga ngokungafanele phakathi kwenu, asidlanga sinkwa samuntu ngesihle, kodwa sadla ngokukhandleka nangokukhathazeka, sisebenza ubusuku nemini ukuba singasindi muntu kini, kungengokuba singenalo ilungelo, kodwa ukuze sizinikele sibe yisibonelo kini sokuba nisilingise. Ngokuba nalapho sisekini, saniyala ngalokhu ukuthi: “Uma umuntu engathandi ukusebenza, makangadli.”

Ngokuba sizwa ukuthi abanye phakathi kwenu bahamba ngokungafanele, bengasebenzi lutho, kepha benza okuyize nje; abanjalo siyabayala sibaluleka eNkosini uJesu Kristu ukuba basebenze ngokuthula, badle esabo isinkwa.

2 kwabaseThesalonika 3:6-12

Umatasatasa kakhulu, futhi kufanele afunde ukunika abanye abantu imisebenzi okumele bayenze

Kwathi ngangomuso uMose wayehlala ukwahlulela abantu; abantu babemi ngakuMose kusukela ekuseni kwaze kwahlwa. Umukhwe kaMose esebona konke abenzela khona abantu, wathi: “Kuyini lokhu obenzela khona bantu na? Uhlalelani wedwa, abantu bonke bemi ngakuwe kusukela ekuseni kuze kuhlwe na?”

UMose wathi kumukhwe wakhe: “Kungokuba abantu beza kimi ukuyombuza uNkulunkulu. Uma benendaba, beza kimi; ngiyahlulela phakathi komuntu nomakhelwane wakhe, ngibazise izimiso zikaNkulunkulu nemithetho yakhe.”

Umukhwe kaMose wathi kuye: “Lokhu okwenzayo akukuhle. Uyakudinwa nokudinwa, wena nalaba bantu abanawe, ngokuba lokhu kuyakusinda; awunakukwenza uwedwa. Kalokhu lalela izwi lami, ngikululeke, uNkulunkulu abe nawe; ngithi: ‘Yiba ngumkhulumeli wabantu phambi kukaNkulunkulu, ulethe izindaba kuNkulunkulu, ubafundise izimiso nemithetho, ubatshengise indlela abayakuhamba ngayo, nomsebenzi abayakuwenza. Futhi-ke wozifunela phakathi kwabantu bonke amadoda anamandla amesabayo uNkulunkulu, amadoda athembekileyo, azonda inzuzo engalungile, uwabeke phezu kwabo, abe yizinduna zezinkulungwane, nezinduna zamakhulu, nezinduna zamashumi ayisihlanu, nezinduna zamashumi. Akube yizona ezahlulela abantu ngezikhathi zonke, kulethwe kuwe zonke izindaba ezinkulu; kepha zonke izindaba ezincane zahlulelwe yizo uqobo, kuze kube lula kuwe, zithwalisane nawe. Uma wenza lokhu, noNkulunkulu ekuyala kanje, uzakuba namandla okuma, nabo bonke laba bantu bayakubuyela ezindaweni zabo benokuthula.’ ”

UMose walalela izwi lomukhwe wakhe, wakwenza konke akushilo. UMose wakhetha amadoda anamandla phakathi kuka-Israyeli wonke, wawabeka aba yizinhloko phezu kwabantu, izinduna zezinkulungwane, nezinduma zamakhulu, nezinduna zamashumi ayisihlanu, nezinduna zamashumi. Zahlulela abantu ngezikhathi zonke; izindaba ezilukhuni zazidlulisela kuMose, kepha zonke izindaba ezincane zahlulelwa yizo uqobo.

U-Eksodusi 18:13-26

Ngezinye izikhathi ubhekana nomqansa wokudonsisana nokuphikisana emsebenzini

Emva kwezinsuku ezithile uPawulu wayesethi kuBarnaba: “Ake sibuye, sihambele abazalwane emizini yonke ngaminye esashumayela kuyo izwi leNkosi, sibone ukuthi bahlezi kanjani.” UBarnaba wahlosa ukuhamba noJohane othiwa uMarku. Kepha uPawulu wathi akufanele ukuba bahambe naye owabashiya ePhamfiliya, akaze aya nabo emsebenzini. Kwase kuvela ukuphikisana okukhulu, baze bahlukana; uBarnaba wathatha uMarku, wawelela eKhupro ngomkhumbi.

Kepha uPawulu wazikhethela uSila, wahamba enikelwe ngabazalwane emseni weNkosi.

IzEnzo 15:36-40

Unika uNkulunkulu udumo ngempumelelo yakhe

Ngemuva kokuba uNkulunkulu esehole abantwana bakwa-Israyeli bawela uLwandle Olubomvu baphumela emhlabathini wabe eseshabalalisa impi yaseGibithe olwandle, abantwana bakwa-Israyeli bamkhonza uNkulunkulu.

Base behlabelela uMose nabantwana bakwa-Israyeli leli gama, bekhuluma bethi:

“Ngizakuhlabelela kuJehova,

ngokuba uphakeme kakhulu;

ihhashi nenkweli yalo ukuphonse elwandle.

UJehova ungamandla ami nehubo lami;

waba yinsindiso kimi;

unguNkulunkulu wami: ngizakumdumisa,

noNkulunkulu kababa: ngizakumphakamisa.

UJehova uyindoda yempi;

nguJehova igama lakhe.”

U-Eksodusi 15:1-3

Uhlala ethembekile kwimigomo kaNkulunkulu

Akayivumeli impumelelo yakhe ukuba imngene ekhanda imdunge umqondo. Lapho kufika isilingo singqongqoza emnyango wakhe, akangabazi ukuthi kufanele enze njani. Uma lapho emi khona, aqhubeke nokwethembeka enza lokhu uNkulunkulu akulindele kuye.

Inkosi yakhe yabona ukuthi uJehova unaye nokuthi konke akwenzayo uJehova wakuphumelelisa esandleni sakhe. UJosefa wafumana umusa emehlweni ayo, wayikhonza; yambeka abe yinduna phezu kwendlu yayo, nakho konke okwayo yakunikela esandleni sakhe. Kusukela kuleso sikhathi embeke ngaso ukuba abe yinduna phezu kwendlu yayo naphezu kwakho konke okwayo, uJehova wabusisa indlu yowaseGibithe ngenxa kaJosefa; isibusiso sikaJehova sasikukho konke okwayo endlini nasensimini. Yashiya konke okwayo esandleni sikaJosefa; yayingazi lutho olwayo, ukudla eyakudlayo kuphela. UJosefa wayengumgembeleza, eyigeza.

Kwathi emva kwalezo zinto umkankosi yakhe waphonsa amehlo kuJosefa, wathi: “Lala nami.”

Kepha wala, wathi kumkankosi yakhe: “Bheka, inkosi yami ayikwazi enginakho endlini, inikele konke okwayo esandleni sami; ayinkulu kunami kule ndlu; futhi ayingigodlelanga lutho ngaphandle kwakho kuphela, ngokuba ungumkayo; pho, ngingenza kanjani lobo bubi obungaka, ngone kuNkulunkulu na?” Kwathi esakhuluma kuJosefa izinsuku ngezinsuku, akamlalelanga ukuba alale naye, nokuba abe naye.

UGenesise 39:3-10

WENZA UMEHLUKO

Uyindoda efuna ukubamba iqhaza emphakathini. Akesabi ukuzifaka engcupheni. Wenza ukuthi izwi lakhe lizwakale kanti, ngokwenza njalo, wenza ukuthi leli zwe libe yindawo engcono esingaphila kuyo. Uthole ubizo lwakhe luvela kuNkulunkulu, kanti futhi ulusebenzisa ngenhliziyo yakhe yonke.

Bese wena uthola ukuthi: Ngiyindoda!

Unesibindi sokwenza okuthile okuzosisa umphakathi wakhe

Kwathi ngenyanga kaNisani ngomnyaka wamashumi amabili ka-Aritahishashita inkosi, iwayini liphambi kwakhe, ngaliphakamisa iwayini, ngalinika inkosi. Ngangingazange ngibiphe phambi kwayo. Inkosi yathi kimi: “Ubuso bakho bubipheleni, lokhu ungaguli, na? Lokhu kungukudabuka kwenhliziyo kuphela.”

Ngase ngesaba kakhulu. Ngathi enkosini: “Mayime njalo inkosi; ubuso bami bungebiphe ngani, lapho umuzi, indawo yamathuna awobaba, uchithekile namasango awo eshiswe ngomlilo, na?”

Yayisithi inkosi kimi: “Ukhala ngani?”

Ngase ngikhuleka kuNkulunkulu wezulu. Ngathi enkosini: “Uma kukuhle enkosini, uma inceku yakho ifumene umusa emehlweni akho, ungivumele ukuba ngiye kwaJuda emzini wamathuna awobaba ukuba ngiwuvuse.”

Inkosi yathi kimi, inkosikazi ihlezi eceleni kwayo: “Uhambo lwakho luyakuba yisikhathi esingakanani, nokubuya kuyakuba nini na?” Kwaba kuhle-ke enkosini ukuvuma ukuba ngihambe; ngayitshela isikhathi esithile.

UNehemiya 2:1-6

Uyalimela iqiniso

Uyakumela lokho akholelwa kukho futhi akesabi ukumela iqiniso, ngisho noma ngabe ababusi bakhe abahambisani nalokho. Ngisho noma ephikisana nemibono yabanye abantu, kodwa uhlala njalo ezithobile. UDaniyeli, umthenwa wenkantolo yenkosi yamaKaledi, wema wabambelela emithethweni kaNkulunkulu ephikisana nemiyalelo yenkosi uqobo lwayo.

Inkosi yakhuluma ku-Ashipenazi, induna yabathenwa bayo, ukuba athathe kubantwana bakwa-Israyeli abozalo lwenkosi nezikhulu, abalethe, abafana abangenasici, ababukeka kahle, abanengqondo ekuhlakanipheni konke, abanolwazi ekwazini, abanokuqonda ekwazini, abanamandla ukukhonza endlini yenkosi, abafundise izincwadi nolimi lwamaKaledi. Inkosi yabamisela isabelo semihla ngemihla sokudla kwenkosi nesewayini eliphuzayo, bondliwe iminyaka emithathu; kuyakuthi ngasekugcineni kwayo beme phambi kwenkosi.

Kulabo kwakukhona kubantwana bakwaJuda oDaniyeli, noHananiya, noMishayeli, no-Azariya. Induna yabathenwa yabetha amagama; uDaniyeli yametha ngokuthi uBeliteshasari, noHananiya uShadiraki, noMishayeli uMeshaki, no-Azariya u-Abedi Nego.

Kepha uDaniyeli wazimisela enhliziyweni yakhe ukuba angazingcolisi ngesabelo sokudla kwenkosi nangewayini eliphuzayo; wayesecela enduneni yabathenwa ukuba angazingcolisi.

UDaniyeli 1:3-8

Uba ngaphezu kokungalungile

Uyathethelela. UStefanu, owaba yikholwa lokuqala ukufela inkolo kaKristu, wakhandwa ngamatshe ngamaJuda ngoba wayeshumayela iVangeli ngokungesabi. Kwathi ngamazwi akhe okugcina, wanxusa uNkulunkulu ukuba angababaleli isono sokumbulala ababulali bakhe.

Kwathi bekuzwa lokho, bahlabeka ezinhliziyweni, bamgugudela amazinyo. Kepha yena egcwele uMoya oNgcwele wagqolozela ezulwini, wabona inkazimulo kaNkulunkulu, noJesu emi ngakwesokunene sikaNkulunkulu, wathi: “Bheka, ngibona izulu livuliwe, neNdodana yomuntu imi ngakwesokunene sikaNkulunkulu.”

Base bekhamuluka ngezwi elikhulu, bavala izindlebe, batheleka kuye kanyekanye, bamkhiphela ngaphandle komuzi, bamkhanda ngamatshe. Ofakazi babeka izingubo zabo ngasezinyaweni zensizwa egama layo linguSawulu.

UStefanu bamkhanda ngamatshe ekhuleka ethi: “Nkosi Jesu, yamukela umoya wami.” Wayeseguqa phansi, wamemeza ngezwi elikhulu, wathi: “Nkosi, ungababaleli lesi sono.” Eseshilo lokho walala ubuthongo.

IzEnzo 7:54-60

Akaphindiseli. Ngaphandle kwesizathu, iNkosi uSawule yayifuna ukubulala uDavide owayesemncane ngaleso sikhathi. Langa limbe uDavide waba nethuba elihle kakhulu lokuqeda nya ngoSawule. USawule wayengene emhumeni ngokwakhe. Ukuba wayethanda, uDavide wayengakwazi ukuqeda nya ngoSawule owayengasole lutho nowayelapho naye wayecashe khona endaweni yakhe emhumeni omnyama.

Kodwa uDavide wenqaba ukuziphindiselela kwisitha sakhe. Kwathi lapho engabonwa, uDavide wasika isicucu sengubo kaSawule, kanti ngokwenza njalo, wayezibonisa ukuthi yena akanacala. Kwathi ngokuhamba kwesikhathi uDavide waqonda kuSawule wafike wakhuluma naye ngalokho ayekwenzile.

“Ulalelelani amazwi abantu abathi: ‘Bheka, uDavide ufuna ukukulimaza’? Bheka, namuhla amehlo akho abonile ukuthi uJehova wayekunikele esandleni sami emhumeni; abanye bathi mangikubulale, kepha ngakuhawukela, ngathi: ‘Angiyikwelulela isandla sami kuyo inkosi yami, ngokuba ingogcotshiweyo kaJehova.’ Futhi, baba, bheka, yebo, bheka, umphetho wengubo yakho usesandleni sami, ngokuba lokhu ngasika umphetho wengubo yakho ngingakubulalanga, yazi, ubone ukuthi akukho bubi nasiphambeko esandleni sami, angonanga kuwe, noma uqamekela ukuphila kwami ukuba ukuthathe. UJehova makahlulele phakathi kwami nawe, uJehova angiphindisele kuwe, kepha isandla sami asiyikuba phezu kwakho. Kunjengesaga sasendulo esithi: ‘Kwababi kuvela okubi;’ ngalokho isandla sami asiyikuba phezu kwakho.

“Inkosi yakwa-Israyeli iphumele ukulandela bani na? Uxosha bani na? Uxosha inja efileyo, intwakumba eyodwa nje. UJehova makabe ngumahluleli, ahlulele phakathi kwami nawe, abheke, angimele, angikhulule esandleni sakho.”

Kwathi uDavide eseqedile ukukhuluma lawo mazwi kuSawule, uSawule wathi: “Yizwi lakho leli, ndodana yami Davide, na?” USawule wadazuluka, wakhala.

1 uSamuweli 24:9b-16

UNGUMHOLI NGOKOMOYA

Uzimisele ukuhola ngokukamoya uma kudingeka ukuba enze njalo. Akasiyena umfundisi, kepha uyalalela uma uNkulunkulu embizela ebufakazini, ukusiza labo abadinga ukwelekelelwa ngokukamoya, futhi ahole abantu ababuyisele kuNkulunkulu. Ulalela uNkulunkulu futhi udlala indima yakhe eBandleni.

Bese wena uthola ukuthi: Ngiyindoda!

Uzimisele ngokusabela eze ngaphambili uma uNkulunkulu embiza

UNkulunkulu wabona ukuthi umhlaba wonakele, ngokuba inyama yonke yayonakalisile indlela yayo emhlabeni.

UNkulunkulu wathi kuNowa: “Ukuphela kwenyama yonke kufikile phambi kwami, ngokuba umhlaba ugcwele ubudlwangudlwangu ngenxa yabantu; bheka, ngiyakubachitha kanye nomhlaba. Yakha umkhumbi ngemithi yegofere, wenze amakamelo emkhunjini, uwuhuqe ngaphakathi nangaphandle ngekolitayi.”

UNowa wenze njalo; njengalokho uNkulunkulu emyalile wakwenza.

UGenesise 6:12-14,22

Ukhuthaza abantu abasha ukuthi bame ekukholweni

UPawulu, umphostoli kaKristu Jesu ngomyalo kaNkulunkulu uMsindisi wethu noKristu Jesu ithemba lethu, kuThimothewu, umntanami ngesiminya ekukholweni: Makube kuwe umusa, nesihawu, nokuthula okuvela kuNkulunkulu uBaba nakuKristu Jesu iNkosi yethu.

Lo myalo ngiwuthwesa wena mntanami Thimothewu njengeziprofetho ezandulelayo ngawe, ukuze ulwe ukulwa okuhle ngazo, unokukholwa nonembeza omuhle, okuthe abanye bekulahlile, bafelwa umkhumbi wokukholwa, abakubona oHimenewu no-Aleksandru engibanikele kuSathane, ukuze balaywe ukuba bangahlambalazi.

1 kuThimothewu 1:1-2,18-20

Uyalimela iqiniso ezindabeni zikamoya

Umphostoli uPawulu wakhuluma kakhulu ephikisana ngokudukisa kwamanye amakholwa awayeseqalile enza okuphambene neqiniso leVangeli.

Kepha ekufikeni kukaKhefase e-Antiyokiya ngamelana naye ubuso nobuso, ngokuba wayenecala. Ngokuba bengakafiki abanye ababevela kuJakobe, wayedla nabezizwe; kepha kuthe ukuba kufike bona, wamonyuka, wazahlukanisa nabo, esaba abokusoka. Nabanye abaJuda futhi bazenzisa kanye naye, waze wathatheka noBarnaba ngokuzenzisa kwabo.

Kepha kuthe sengibonile ukuthi kabahambisi ngokweqiniso levangeli, ngathi kuKhefase phambi kwabo bonke: “Uma wena ongumJuda uhamba ngokwabezizwe, ungahambi ngokwabaJuda, ubaphoqa kanjani abezizwe ukuba bahambe ngokwabaJuda na?”

KwabaseGalathiya 2:11-14

Uhlomisa abanye ngeqiniso leVangeli

UmJuda othile ogama lakhe lingu-Apholo, wase-Aleksandriya ngokuzalwa, indoda efundileyo nenamandla emibhalweni, wehlela e-Efesu. Yena wayefundisiwe indlela yeNkosi; evutha emoyeni wakhuluma, wafundisa ngesineke izindaba eziqondene noJesu, azi ukubhapathiza kukaJohane kuphela; yena waqala ukushumayela ngesibindi esinagogeni. Kwathi ukuba bamuzwe o-Akwila noPrisila, bamthatha bamchasisela indlela kaNkulunkulu ngesineke esikhulu.

IzEnzo 18:24-26

Yena nomndeni wakhe bayisibonelo esihle sokuzinikela kuNkulunkulu

“Manje yesabani uJehova, nimkhonze ngobuqotho nangeqiniso, nisuse onkulunkulu ababakhonzayo oyihlo phesheya koMfula naseGibithe, nimkhonze uJehova. Uma kukubi emehlweni enu ukumkhonza uJehova, khethani namuhla ukuthi ngubani eniyakumkhonza, noma onkulunkulu ababakhonzayo oyihlo besengaphesheya koMfula, noma onkulunkulu bama-Amori enihlala ezweni lawo; kepha mina nendlu yami siyakumkhonza uJehova.”

UJoshuwa 24:14-15

Ulandela uNkulunkulu kuze kube sekupheleni

Njengoba impilo yakhe yayisiya ngasekupheleni, umphostoli uPawulu wayesakwazi ukubhala:

Ngokuba mina sengiyanikelwa, nesikhathi sokumuka kwami sesifikile. Ngikulwile ukulwa okuhle, ngiqedile ibanga, ngigcinile ukukholwa; sengibekelwe umqhele wokulunga eyakungipha wona ngalolo suku iNkosi, umahluleli olungileyo, kungeyimi ngedwa, kepha bonke abathandile ukubonakala kwayo.

2 kuThimothewu 4:6-8

Ushiya ngemuva igama elihle langokukamoya

Kepha wena walandela isifundiso sami nokuziphatha, nomgomo, nenkolo, nokubheka kade, nothando, nokubekezela, nokuzingelwa, nezinhlupheko ezangehlela e-Antiyokiya nase-Ikoniyu naseListra; ukuzingelwa okunje ngakhuthazela kukho, kepha iNkosi yangikhulula kukho konke. Yebo, bonke abathanda ukuhamba ngokumesaba uNkulunkulu kuKristu Jesu bayakuzingelwa. Kepha abantu ababi nabakhohlisi bazakuqhubekela phambili ebubini, bedukisa, bedukiswa. Kepha wena yima kulokho okufundile nowaqiniseka kukho, wazi ukuthi ukufunde kobani, nokuthi kusukela ebuntwaneni wazi imibhalo engcwele enamandla okukuhlakaniphisa, kube yinsindiso ngokukholwa kuKristu Jesu.

2 kuThimothewu 3:10-15

NGEZINYE IZIKHATHI UYAHLUSHWA

Uyakuqaphela ukuthi akusiyona yonke into ehamba kahle empilweni yakhe. Naye uyalimala uma kwenzeka izinto ezingezinhle kuye, kwesinye isikhathi lezo zinto zenzeka ngenxa yokwehluleka kwakhe ukukhetha kahle. Kodwa futhi kubuye kube nezimo ezimlimazayo naye angeke akwazi ukuzilawula. Ngezinye izikhathi ukuthola kunzima ukwehlukana nemuva lakhe, kodwa ngesikhathi esifanayo uyakwazi ukukhuluma noNkulunkulu mayelana nokuhlushwa kwakhe futhi abhekane nobuhlungu bakhe. Bese ebona-ke ukuthi usengaqala kabusha, naphezu kwazo zonke izinto okungenzeka ukuba zenzekile kuye phambilini.

Bese wena uthola ukuthi: Ngiyindoda!

Nakuba emkhonza uNkulunkulu, izinto ezingezinhle zisenzeka nakuye

Kwathi ngolunye usuku lapho amadodana akhe namadodakazi akhe edla, ephuza iwayini endlini yomfowabo oyizibulo, kwafika isithunywa kuJobe, sathi: “Izinkabi bezilima, izimbongolo ziklabile eceleni kwazo, lapho amaSheba etheleka, azithatha; izinceku azibulele ngosiko lwenkemba; mina ngedwa kuphela ngisindile, ukuze ngikubikele.”

Esakhuluma lowo, kwafika nomunye, wathi: “Umlilo kaNkulunkulu uwile ezulwini, washisa izimvu nezinceku, waziqeda; mina ngedwa kuphela ngisindile, ukuze ngikubikele.”

Esakhuluma lowo, kwafika nomunye, wathi: “AmaKaledi enza amaviyo amathathu, ahlasela amakamela, awathatha, azibulala izinceku ngosiko lwenkemba; mina ngedwa kuphela ngisindile, ukuze ngikubikele.”

Esakhuluma lowo, kwafika nomunye, wathi: “Amadodana akho namadodakazi akho ayedla, ephuza iwayini endlini yomfowabo oyizibulo; bheka, kwafika, kwadabula ihlane umoya omkhulu, washaya amagumbi omane endlu, yawa phezu kwezinsizwa, zafa; mina ngedwa kuphela ngisindile, ukuze ngikubikele.”

Wayesesukuma uJobe, waklebhula ingubo yakhe, waphucula ikhanda lakhe, wawela emhlabathini, wakhuleka, wathi:

“Ngaphuma ngize esizalweni sikamame;

ngiyakubuyela khona ngize;

uJehova wapha, uJehova uthathile;

malibongwe igama likaJehova.”

Kukho konke lokho uJobe akonanga, akamthelanga uNkulunkulu okubi.

UJobe 1:13-22

Uhlaselwa yisifo esingelapheki

Ngalezo zinsuku uHezekiya wagula, wayephansi kokufa. Kwafika kuye u-Isaya umprofethi, indodana ka-Amose, wathi kuye: “Usho kanje uJehova, uthi: Yalela indlu yakho, ngokuba uyakufa, awuyikusinda.”

2 AmaKhosi 20:1

Uthatha ubuhlungu bakhe abubhekise eNkosini.

Wayesephendulela ubuso bakhe odongeni, wakhuleka kuJehova, wathi: “Ngiyacela, Jehova: ake ukhumbule ukuthi ngihambile phambi kwakho ngeqiniso nangenhliziyo epheleleyo, ngenzile okuhle emehlweni akho.” Wayesekhala uHezekiya ngokukhala okukhulu.

2 AmaKhosi 20:2-3

Uhlushwa ngenxa yezinqumo ezingafanele ezathathwa yingane yakhe

U-Isaka noRebeka babengathokozile neze mayelana nabafazi ababili u-Esawu ayebathathile.

Kwathi u-Esawu eseneminyaka engamashumi amane, wathatha umfazi uJuditi indodakazi kaBeri umHeti noBasemati indodakazi ka-Eloni umHeti. Baba lusizi enhliziyweni ka-Isaka noRebeka.

UGenesise 26:34-35

Izinto azenzile phambilini ziyamlandela

UMose wasuka endlini yenkosi wabona ukuthi abantu bakhe babehlushwa kanjani ngaphansi kwamaGibithe. Langa limbe wahlangana nowaseGibithe ehlupha omunye wabo. Ngokucasuka okukhulu, uMose wambulala owaseGibithe wagqiba umzimba wakhe esihlabathini.

Waphuma nangosuku olulandelayo; bheka, nanko amadoda amabili amaHeberu exabene; wathi kowonileyo: “Umshayelani owakini na?”

Wathi yena: “Ngubani okumise induna nomahluleli phezu kwethu na? Ufuna ukungibulala mina, njengalokho ubulele owaseGibithe, na?”

UMose wayesesaba, ethi: “Impela le ndaba iyazeka.”

UFaro esekuzwile lokho wafuna ukumbulala uMose. Kepha uMose wabaleka ebusweni bukaFaro, wahlala ezweni lakwaMidiyani; wahlala phansi ngasemthonjeni. UMpristi wakwaMidiyani wayenamadodakazi ayisikhombisa; afika ukukha amanzi, agcwalisa imiqengqe eyophuzisa izimvu zikayise.

U-Eksodusi 2:13-16

Kunobuthakathaka empilweni yakhe

Lobu buthakathaka bumlethela ubuhlungu kodwa uyalwisana nabo ngomusa kaNkulunkulu.

Nganikwa iva enyameni, ingelosi kaSathane, ukuba ingimukule, ukuze ngingaziphakamisi kakhulu. Ngayo-ke nganxusa iNkosi kathathu ukuba isuke kimi. Yathi kimi: “Umusa wami ukwanele; ngokuba amandla ami apheleliswa ebuthakathakeni.” Ngakho kunalokho ngijabulela ukuzibonga ngobuthakathaka bami, ukuze amandla kaKristu ahlale phezu kwami. Ngakho ngenamile ebuthakathakeni, nasekuphathweni kabi, nasekusweleni, nasekuzingelweni, nasekubandezekeni ngenxa kaKristu, ngokuba uma ngibuthakathaka, yikhona nginamandla.

2 kwabaseKorinte 12:7b-10

Ngezinye izikhathi uzizwa enesizungu futhi engenamandla

Nkulunkulu wami, Nkulunkulu wami,

ungishiyeleni na?

Ukude namazwi okubububula kwami nokusindiswa kwami.

Nkulunkulu wami,

ngikhala emini, kepha awuphenduli,

nasebusuku, ngingabi nakuthula.

Kepha wena ungoNgcwele

ohlezi ezibongweni zika-Israyeli.

Ungabi kude nami,

ngokuba inhlupheko iseduze,

nosizayo akakho.

Izinkunzi eziningi zingibunganyele,

ezinamandla zaseBashani zingizungezile.

Zingikhamisele umlomo wazo

njengengonyama edwengulayo nebhodlayo.

Ngichithiwe njengamanzi;

onke amathambo ami enyele;

inhliziyo yami injengengcina,

incibilikile phakathi kwezibilini zami.

Amandla ami omile njengodengezi;

ulimi lwami lunamathela olwangeni lwami;

ungibeka othulini lokufa.

AmaHubo 22:1-3,11-15

Kodwa uyakuqonda ukuthi uNkulunkulu uzophinda amsize futhi

Ngiphakamisela amehlo ami ezintabeni;

usizo lwami luvelaphi na?

Usizo lwami luvela kuJehova

owenzile izulu nomhlaba.

Akayikuvuma ukuba unyawo lwakho lushelele;

okulondolozayo akayikozela.

Bheka, olonda u-Israyeli akozeli,

akalali.

UJehova ungumlondi wakho;

uJehova ungumthunzi wakho ngasesandleni sakho sokunene.

Ilanga aliyikukushaya emini nenyanga ebusuku.

UJehova uyakukulondoloza ebubini bonke;

uyakulonda umphefumulo wakho.

UJehova uyakulondoloza ukuphuma kwakho nokungena kwakho

kusukela kulesi sikhathi kuze kube phakade.

AmaHubo 121:1-8

Uyazi ukuthi usengakwazi ukuqala kabusha, yize enemuva elingelihle

UNkulunkulu wambizela empilweni entsha uPawulu, naphezu kokuba wayehluphe iBandla likaKristu Jesu. UPawulu wafakaza esithangamini ngalokhu phambi kweNkosi u-Agripha:

“Kwathi lapho ngisaya eDamaseku ngamandla nangokuthunywa ngabapristi abakhulu, emini enkulu, nkosi, ngisendleleni, ngabona ukukhanya okuvela ezulwini, kudlula ukukhazimula kwelanga, kungikhanyisela nxazonke kanye nababehamba nami; kwathi sesiwile phansi sonke emhlabathini, ngezwa izwi likhuluma kimi ngo limi lwesiHeberu, lithi: ‘Sawulu, Sawulu, ungizingelelani na? Kulukhuni kuwe ukukhahlela ezinkandini.’

“Kepha mina ngathi: ‘Ungubani, Nkosi, na?’ INkosi yathi: ‘Mina nginguJesu omzingelayo. Kepha sukuma, ume ngezinyawo zakho; ngokuba ngibonakele kuwe ngalokho ukuba ngikumise ube yisikhonzi nofakazi walokhu kungibona kwakho nowalokhu engizakuzibonakalisa kuwe ngakho, ngikophule esizweni nakwabezizwe engikuthumela kubo ukuvula amehlo abo ukuba basuke ebumnyameni, baphendukele ekukhanyeni, basuke emandleni kaSathane, baphendukele kuNkulunkulu, ukuze bamukeliswe ukuthethelelwa kwezono nesabelo phakathi kwabangcwelisiweyo ngokukholwa kimi.’

“Ngalokho, nkosi Agripha, angibanga ngongawulaleliyo umbono wasezulwini.”

IzEnzo 26:12-19

Uyazi ukuthi uNkulunkulu unaye ngaso sonke isikhathi, ngisho noma ehlushwa

UJosefa wabuzwa ubukhona bukaNkulunkulu, ngisho noma wayesolwa kungafanele futhi wafakwa etilongweni.

Yathi inkosi yakhe isizwe amazwi omkayo ayewakhulume kuyo, ethi: “Yenze njalo kimi inceku yakho,” lwavutha ulaka lwayo. Inkosi kaJosefa yamthatha, yamfaka etilongweni, indawo lapho iziboshwa zenkosi zaziboshwa khona; waba khona etilongweni. Kepha uJehova wayenaye uJosefa, wamupha umusa, wamenzela ububele emehlweni omlindi wetilongo. Umlindi wetilongo wanikela esandleni sikaJosefa zonke iziboshwa ezazisetilongweni; konke ezazikwenza khona nguyena owayekwenza. Umlindi wetilongo akabanga esabheka lutho olusesandleni sakhe, ngokuba uJehova wayenaye, nalokho akwenzayo uJehova wakuphumelelisa.

UGenesise 39:19-23

Yize ehlushwa, kepha uyazi ukuthi uNkulunkulu unecebo elikhulu kakhulu ngempilo yakhe

Naphezu kokuhlukunyezwa okwenziwa ngabafowabo bakaJosefa kuye, wayethi uma ebheka emuva asibone isandla sikaNkulunkulu empilweni yakhe.

Wathi uJosefa kubafowabo: “NginguJosefa; ubaba usekhona na?” Abafowabo babengenakumphendula, ngokuba bashaqeka ebusweni bakhe.

UJosefa wayesethi kubafowabo: “Ake nisondele kimi.” Basondela-ke. Wayesethi: “NginguJosefa umfowenu enathengisa ngaye eGibithe. Manje ningabi buhlungu, ningazithukutheleli ukuthi nathengisa ngami lapha, ngokuba uNkulunkulu wangithuma phambi kwenu ukulondoloza impilo. Ngokuba isimibili iminyaka indlala ikhona ezweni; kusasele iminyaka eyisihlanu okungayikulinywa, kuvunwe ngayo. UNkulunkulu wangithuma ngaphambi kwenu ukunilondoloza, nibe yinsali emhlabeni, nisindiswe kube ngukukhululwa okukhulu.

“Kalokhu akuyinina enangithuma lapha, kepha uNkulunkulu; ungibeke uyise kaFaro, nenkosi yendlu yakhe yonke, nombusi wezwe lonke laseGibithe.”

UGenesise 45:3-8

Udumisa uNkulunkulu naphezu kokuhlushwa kwakhe

UPawulu noSila bahlushwa ngoba babeshumayela iVangeli likaKristu Jesu.

Isixuku sase sibavukela, nezinduna zayala ukuba bahlutshulwe izingubo, bashaywe ngenduku; sezibashayile imivimbo eminingi, zabaphonsa etilongweni, zayala umgciniziboshwa ukuba abagcine impela; yena eyaliwe kanjalo wabaphonsa etilongweni elingaphakathi, wabopha izinyawo zabo ogongolweni.

Kepha phakathi kobusuku oPawulu noSila bekhuleka bamdumisa uNkulunkulu ngamahubo, iziboshwa zabezwa.

IzEnzo 16:22-25

UHLALELA ETHEMBENI

Phakathi kokudideka kanye nezinhlupheko zempilo, ubambelele ethembeni lokuthi uNkulunkulu uyahlinzeka. Uyakwazi ukubuka edlule izimo abhekene nazo futhi uhlala njalo enethemba ngoba uyazazi ukuthi yena ungokaKristu, ekufeni nasekuphileni, ngakho-ke unekusasa.

Bese wena uthola ukuthi: Ngiyindoda!

Uyazi ukuthi, ngoNkulunkulu, angakwazi ukubhekana nekusasa

Yize ikusasa lingaziwa futhi ngezinye izikhathi lethusa, kepha yena uyazi ukuthi ikusasa lakhe lisezandleni zikaNkulunkulu. Ngisho noma ngabe yikuphi lapho izindlela zempilo zimholela khona, uyazi ukuthi uNkulunkulu uyohlala ekhona njalo enaye eceleni kwakhe.

UMose wambiza uJoshuwa, wathi kuye emehlweni abantu bonke bakwa-Israyeli: “Qina, ume isibindi, ngokuba uyakuhamba nalaba bantu, uye ezweni uJehova afunga koyise ukubanika lona; wena uyakwenza ukuba balidle ifa lalo. UJehova nguye ohamba phambi kwakho; uyakuba nawe; akayikukuyeka, akushiye; ungesabi, ungabi nangebhe.”

UDuteronomi 31:7-8

Ngokukholwa u-Abrahama walalela ebizwa ukuba aphume aye endaweni abezakuyamukeliswa ibe yifa lakhe; waphuma engazi lapho eya khona. Ngokukholwa waba ngumfokazi ezweni lesithembiso kwangathi ngelezizwe, ehlala ematendeni, beno-Isaka noJakobe, beyizindlalifa kanye naye zaleso sithembiso, ngokuba wayebheke umuzi onezisekelo, omakhi nomenzi wawo nguNkulunkulu.

KumaHeberu 11:8-10

Ubona uNkulunkulu ezindaweni abengalindele neze ukuthi ubengambona khona empilweni yakhe

Lapho engazi ukuthi ikusasa limphatheleni, uJosefa waya ezihlotsheni zikanina ezazihlala ezweni ayengalazi. Ngobunye ubusuku, uNkulunkulu waziveza kuye eceleni kwendlela lapho ayelele khona.

Bheka, uJehova wayemi ngaphezu kwawo, wathi: “NginguJehova uNkulunkulu ka-Abrahama uyihlo, noNkulunkulu ka-Isaka; leli zwe olele kulo ngizakulinika wena nenzalo yakho. Inzalo yakho iyakuba ngangothuli lomhlabathi, wena usabalalele ngasentshonalanga, nasempumalanga, nasenyakatho, naseningizimu; ngawe nangenzalo yakho iyakubusiswa imindeni yonke yomhlaba. Bheka, nginawe; ngiyakukulondoloza nakuphi lapho uya khona, ngikubuyisele kuleli zwe, ngokuba angiyikukushiya, ngingakakwenzi lokho engikushilo kuwe.”

Wayesephaphama uJakobe ebuthongweni bakhe, wathi: “Imbala uJehova ukule ndawo, mina-ke bengingakwazi.” Washaywa luvalo, wathi: “Yeka ukwesabeka kwale ndawo! Akusikho okunye, yindlu kaNkulunkulu kuphela, yisango lezulu.”

UGenesise 28:13-17

Uyazi ukuthi kunempilo emlindile ngemuva kokufa

Nakuba umphostoli uPawulu wayenebandla elikhulu emhlabeni, kwakuyisifiso sakhe ukushiya leli lizwe lokona akwazi ukuyohlangana noKristu enkazimulweni kwingunaphakade.

Njengokulangazela nokwethemba kwami ukuthi ayikho into engizakujabhiswa kuyo, kepha ngesibindi sonke, njengasezikhathini zonke namanje, uKristu uyakwenziwa mkhulu emzimbeni wami, nokuba kungokuphila nokuba kungokufa. Ngokuba kimina ukuphila kunguKristu, ukufa kuyinzuzo. Kepha uma ukuphila enyameni kuyisithelo somsebenzi kimi, angisakwazi engizakukukhetha. Kepha ngiphakathi kokubili; nginesifiso sokumuka ngibe noKristu, ngokuba yikhona okuhle kakhulu; kanti-ke ukuhlala enyameni kuswelekile kakhulu ngenxa yenu.

KwabaseFilipi 1:20-24

Ukulindele ngamehlo abomvu ukubuya kukaKristu

UPawulu waphinda futhi wakhuthaza abazalwane ukuthi kumele bahlale belindele ukubuya kukaJesu.

Kepha ngezikhathi nangemizuzu, bazalwane, anisweli ukulotshelwa, ngokuba nina uqobo niyazi kahle ukuthi usuku lweNkosi luza njengesela ebusuku. Nxa bethi: “Ngukuthula nokuhlala kahle,” khona ukubhujiswa kuyabazuma njengemihelo ifikela okhulelweyo, abasoze baphunyuka.

Kepha nina bazalwane anikho ebumnyameni, ukuze lolo suku lunifice njengesela, ngokuba nina nonke ningabantwana bokukhanya, ningabantwana bemini. Asisibo abobusuku noma abobumnyama; ngalokho-ke masingalali njengabanye, kodwa masiqwashe, siqonde. Ngokuba abalalayo balala ebusuku, nabadakwayo badakwa ebusuku; kepha thina esingabemini masiqonde, sifake isivikelo sesifuba sokukholwa nesothando, isigqoko sibe yithemba lokusindiswa; ngokuba uNkulunkulu kasimiselanga ulaka kepha ukuba sizuze ukusindiswa ngeNkosi yethu uJesu Kristu owasifelayo ukuba, noma siqwashile noma silele, siphile kanye naye. Ngalokho-ke vuselelanani, nakhane njengokuba futhi nikwenza.

1 kwabaseThesalonika 5:1-11

ISIPHETHO

Izingxenye zemiBhalo ezikule ncwajana zibalula iminxa eyahlukene yokuba wumuntu nesasebenza ngisho nakubantu banamhlanje. Imikhuleko yethu eyokuthi le ncwajana izokusiza ukuthi ukwazi ukuqonda iqiniso elibhekene nabantu banamhlanje ngokugcwele. IBhayibheli alikufihli ukuthi umhlaba ngezinye izikhathi uyahlaba kanye nokuthi nabantu abaseBhayibhelini imilenze yabo iwubumba. Ungaba nesiqiniseko sokuthi nakanjani, uzothola ithemba emiBhalweni ukunqoba kunoma yiziphi izimo okungenzeka uzithole usukuzona. Uzoyithola indlela yakho uma isikulahlekele. Uzophakanyiswa uphinde ududuzwe uma uye wawa futhi walimala. Le miBhalo ikuphosela inselelo kabusha ukuthi wenze umsebenzi kanye nalokho okulindeleke kuwe njengomuntu ohamba ngokukholwa. Sengathi izingxenye zemiBhalo ezikule ncwajana zingakugqugquzela futhi zikuphonsele inselelo ezimweni zakho ezingefani nezabanye abantu.

I AM HE

First digital edition 2017

Bible text: The Bible in isiZulu 1959/1997 Version

© Bible Society of South Africa 1959, 1997, 2017

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2120-7
Mobi-format:   ISBN 978-0-7982-2121-4
PDF-format:     ISBN 978-0-7982-2122-1

Bibles and audio Bibles are available on the BibleSA-app